Publication: Magyar Közlöny
Issue: MK-1998-3 (Year: 1998, Number: 3)
Era: 1990-2004
Section: 
Paragraph Index: 102

2. Cikkely Az egyezmény hatálya A jelen egyezmény szabályozza a Felek olyan kapcsolatait, amelyek a Felek területén kezdeményezett filmgyártási koprodukciókat érintenek. A jelen egyezmény érvénye kiterjed: — olyan koprodukciókra, amelyekben legalább három, a jelen egyezményt aláíró három különböző országban működő filmgyártó cég vesz részt; valamint — olyan koprodukciókra, amelyekben legalább három, a jelen egyezményt aláíró három különböző országban működő filmgyártó cég, valamint egy vagy több olyan filmgyártó is részt vesz, amely nem az egyezményt aláíró országban működik. Az utóbbi esetben azonban az egyezményt alá nem író országokban működő filmgyártók teljes hozzájárulása a produkcióhoz nem haladhatja meg a teljes gyártási költség 30 százalékát. A fenti esetek mindegyikében a jelen egyezmény rendelkezései csak akkor érvényesek, ha a koprodukcióban készült alkotás európai filmművészeti műnek minősül a jelen egyezmény 3. Cikkelye 3. bekezdésének megfelelően. A jelen egyezmény aláírói között érvényben lévő kétoldalú megállapodások továbbra is érvényben maradnak a kétoldalú koprodukciók tekintetében. Multilaterális koprodukciók esetében a jelen egyezmény rendelkezései az egyezmény aláírói között korábban létrejött kétoldalú megállapodások rendelkezései helyébe lépnek. Abban az esetben, ha a kétoldalú koprodukciókra vonatkozó rendelkezések nem ütköznek a jelen megállapodás rendelkezéseibe, továbbra is hatályban maradnak. Amennyiben nincs olyan megállapodás, amely szabályozná a jelen egyezmény aláírói közötti kétoldalú koprodukciós kapcsolatokat, a jelen egyezmény a kétoldalú koprodukciókra is kiterjed, azt az esetet kivéve, ha a Felek valamelyike a jelen egyezmény 20. Cikkelyének megfelelően ettől eltérően rendelkezett.

Source: https://magyarkozlony.hu/hivatalos-lapok/e9ece5df1b803966389fe3f2cc916c91a97f50f7/dokumentumok/d6ec0816d47d68d66173457a269e3794322784ac/letoltes